Folketing
2002-10-03

Lars-Emil Johansen beskæftiget sig meget med de betragtninger, jeg kom med om en fortsat udvikling og fornyelse af hjemmestyreordningerne. Det er jeg meget glad for, og jeg takker også for de anerkendende bemærkninger, der er faldet fra alle tre i den anledning, for det er jo, som hr. Lars-Emil Johansen siger - jeg kan faktisk ikke udtrykke det meget bedre - den moderne tids liberale forståelse af forskellige folks ret til egen værdighed og selvstændighed i den globale virkelighed. Det er også sådan, jeg selv opfatter det; det er netop en liberal forståelse. Så spørger hr. Kuupik Kleist, og jeg tror også, at hr. Lars-Emil Johansen kommer ind på det, hvad man egentlig skal forstå ved det her med de mellemfolkelige anliggender. Se, når jeg nu brugte det udtryk, så er det jo, fordi det er det udtryk, der bruges i grundloven. Det, det handler om, er, at vi vil bemyndige Færøernes landsstyre henholdsvis Grønlands hjemmestyre til at kunne handle på rigets vegne i sager, der alene vedrører Grønland henholdsvis Færøerne.